text: Norsk vinder: Jeg elsker at køre i Danmark
  24 august 2012 kl. 16.14
  En sejr på dansk grund er næsten lige så godt som en sejr på hjemmebanen i Norge for Lars Petter-Nordhaug, som vandt kongeetapen af Post Danmark Rundt i Vejle fredag eftermiddag.
  - Ja, det er noget af det samme. Jeg kan rigtig godt lide at køre løb i Danmark, siger Lars Petter-Nordhaug.
  Nordmanden overtog også den gule førertrøje med sejren.
  Den stærke Sky-rytter vandt en finale, hvor der var overraskende mange ryttere med fremme.
  Han så derfor ingen chance for at vinde tid i det samlede klassement.
  - For mig var det planen at vinde etapen, så det er jeg vældig glad for.
  Jeg håber da at gøre det godt i klassementet, men det var hårdt nok at vinde etapen, og jeg klarede ikke at tænke på at vinde tid, siger Nordhaug.
  Holdkammeraten Mark Cavendish havde før løbet udråbt Lars Petter-Nordhaug til kaptajn for Sky-holdet.
  Men da nordmanden tilsyneladende agerede hjælper på 1. etape, mistede i hvert fald Saxo Bank-Tinkoff Bank troen på, at Nordhaug var kommet for at vinde.
  Nu er det en anden sag, selvom Nordhaug ikke tør udråbe sig selv blandt favoritterne.
  - Jeg har ingen anelse om det. Jeg prøver bare at køre godt på enkeltstarten, og så må vi se, siger Lars Petter-Nordhaug.
  Afgørelsen ventes at falde på enkeltstarten i Kerteminde lørdag aften.
  